नई दिल्ली 8 नवंबर 2018. मनप्रीत सिंह ओडिशा में 28 नवंबर से शुरू होने वाले पुरूष हॉकी विश्वकप में 18 सदस्यीय भारतीय टीम की कप्तानी संभालेंगे जबकि चिंगलेनसाना सिंह कंगुजम को उपकप्तान बनाया गया है। भारत की मेजबानी में हो रहे पुरूष विश्वकप का आयोजन 28 नवंबर से ओडिशा के भुवनेश्वर स्थित कलिंगा स्टेडियम में किया जाना है। हॉकी इंडिया (एचआई) ने गुरूवार को 18 सदस्यीय टीम की घोषणा की। भारतीय टीम विश्वकप में अपने अभियान की शुरूआत दक्षिण अफ्रीका के खिलाफ करेगी। भारतीय टीम में पी आर श्रीजेश और कृष्ण बहादुर पाठक गोलकीपर की भूमिका निभाएंगे। ओडिशा के अनुभवी डिफेंडर बीरेंद्र लाकड़ा की भी वापसी हो रही है।